**SAJTÓKÖZLEMÉNY**

A B Light határon átnyúló együttműködési projektek keretében 7,45 millió euróval támogatták a vállalkozókat

Eszék, 2022. 09. 15. - A Horvát Innovációs és Beruházásfejlesztő Ügynökség (**HAMAG-BICRO**) Eszéken rendezte meg a B Light projekt (Beneficiary Light Grant Scheme) zárókonferenciáját, amely **vissza nem térítendő támogatás** formájában segíti elő a **magyar–horvát határ menti kis- és középvállalkozások** együttműködését az Interreg V-Magyarország–Horvátország Együttműködési Program 2014–2020 keretén belül. A B Light program összesen **67 kis- és középvállalkozás** **31 együttműködési projektjét** támogatta magyar és horvát oldalról, amelyek összesen 7,45 millió euró támogatásban részesültek.

A konferenciát **Ivan Anušić** Eszék–Baranya megye főispánjának köszöntőbeszéde nyitotta meg: „*Eszék–Baranya megye számos ösztönző és támogató projekten keresztül folyamatosan azon dolgozik, hogy térségünkben erősítse a vállalkozásokat és iparosokat. Örömmel fogadjuk a B light projektet, amely évek óta lehetőséget biztosít vállalkozásaink számára, hogy a Horvát Köztársaságon kívüli cégekkel is együttműködjenek üzletük fejlesztése, új technológiák bevezetése érdekében, valamint hogy áruik és szolgáltatásaik a szomszédos országok piacán is megjelenjenek.“*

Ezután **Vjeran Vrbanec**, a HAMAG-BICRO igazgatóságának elnöke szólt a megjelentekhez: *„A HAMAG-BICRO felismerte a B-lightot mint jelentős potenciállal rendelkező projektet, hiszen ez az egyetlen olyan lehetőség az Interreg programon belül, amely lehetővé teszi* ***a vállalkozók közvetlen finanszírozását****.* *Nagy örömmel vállaltuk a kevésbé fejlett határ menti térség megerősítését célzó pilot projekt megvalósítását, hiszen így ezek a területek is lehetőséget kaptak arra, hogy új üzleti lehetőségeket teremtsenek a helyi lakosság számára. A horvát oldalról 33, a magyar oldalról 34 vállalkozás összesen* ***7,45 millió euró*** *vissza nem térítendő támogatást kapott projektjeik megvalósítására, melyek összértéke 10,03 millió euró. Az együttműködésükből adódó legnagyobb érték éppen az a felismerés, hogy* ***a különböző cégek szinergiája*** *révén sikerült olyan új terméket, szolgáltatást létrehozni, amelyet egyébként önerőből nem tudtak volna megvalósítani. “*

**Molnár Tamás**, a Horvátország–Magyarország Együttműködési Program magyar oldali irányító hatóságának főosztályvezetője kiemelte, büszkék arra, hogy a B Lightot azon ritka fejlesztési lehetőségek egyikeként ismerik el, amelyek közvetlen támogatást nyújtanak a kis- és középvállalkozásoknak. *„A 2021–2027-es időszakban az Interreg V-A Magyarország–Horvátország Program versenyképesebb határrégió prioritásán belül folytatni kívánjuk a kis- és középvállalkozások B Light programját* ***13,8 millió eurós*** *tervezett pénzügyi kerettel. Úgy gondoljuk, hogy a határ menti kis- és középvállalkozások a korábbi időszakhoz hasonlóan érdeklődést mutatnak majd a fejlesztésre szánt források iránt”* – jelentette be Molnár.

**Stella Arneri**, a horvát Regionális Fejlesztési és Európai Uniós Alapok Minisztériuma Európai Területi Együttműködési Igazgatóságának vezetője elmondta, hogy a határon átnyúló partnerségek és az északi szomszédok vállalkozói szférájával való kapcsolatok kialakítása sajátos módon járul hozzá nemcsak a gazdasági, hanem a társadalmi kohézióhoz is az együttműködési program teljes megvalósítási területén. Továbbá hozzátette: *„Tekintettel a B-light program pozitív visszajelzéseire, a 2021–2027-es finanszírozási időszakban is tervezzük Magyarországgal a vállalkozók közvetlen támogatásának folytatását a határon átnyúló együttműködési program keretén belül."* A projekt megvalósításának menetét és eredményeit **Mirela Hrastinski**, a HAMAG-BICRO B Light projektjének menedzsere ismertette.

A konferencián jelen volt **Ante-Janko Bobetko**, a HAMAG-BICRO Igazgatótanácsának alelnöke, dr. Szűcs Márton, az Interreg V-A Magyarország–Horvátország Együttműködési Program Közös Titkárságának (JS) vezetője, valamint **Mislav Kovač,** a horvát Regionális Fejlesztési és Európai Uniós Alapok Minisztériuma Európai Területi Együttműködési Programok és Makroregionális Stratégiai Koordinációs Osztályának vezetője is.

A **HAMAG-BICRO** mint a B Light program vezető kedvezményezettje a projektet a programterület regionális (megyei) fejlesztési ügynökségeivel együttműködve valósította meg. A B Light program horvát oldalon a Muraköz, Kapronca–Kőrös, Verőce–Drávamente, Eszék–Baranya, Varasd, Belovar–Bilogora, Pozsega–Szlavónia és Vukovár – Szerém megyékre terjed ki, míg magyar részről Zala, Somogy, valamint Baranya megyéket foglalja magába. A B Light projekt 2017 februárjától 2022 decemberéig tart.

Kontakt személy:

**Helena Madunić**   
Sektor za podršku i razvoj poduzetništva, koordinaciju i međunarodnu suradnju | Odnosi s javnošću

HB_logo

Hrvatska agencija za malo gospodarstvo, inovacije i investicije   
Ksaver 208, 10000 Zagreb

T +385 1 488 1006 | M +385 91 233 6986